Prvý sneh na cestách už má obeť, zomrela 49-ročná spolujazdkyňa
Vodiči oboch áut sa budú so zranení liečiť šesť týždňov.
S fatálnymi následkami sa skončila v pondelok (2. 12.) krátko pred 09.00 h čelná zrážka dvoch osobných áut Seat Ibiza a Opel Astra.
Na ceste za obcou Holice v smere na Šamorín vodič Seatu Ibiza prešiel z nezistených príčin do protismeru, kde vzápätí narazil do druhého auta. Jeho 49-ročná spolujazdkyňa po prevoze do nemocnice vážnym zraneniam podľahla.
Obaja vodiči utrpeli zranenia, z ktorých sa budú liečiť približne do šesť týždňov. Presné príčiny a okolnosti nehody polícia zisťuje, informovala trnavská krajská policajná hovorkyňa Mária Linkešová.
Polícia apeluje na vodičov, aby život a zdravie mali na cestách prednosť pred niekoľko minútovým meškaním. Zároveň ich upozorňujeme, aby si pred jazdou dôkladne očistili vozidlá a jazdu prispôsobili počasiu.